Metrobeampte-video: EMPD soek inligting‘n Skermskoot uit die video. Die Ekurhuleni-metropolisie (EMPD) het lede van die publiek, wat Woensdag ŉ onderonsie tussen ŉ metropolisiebeampte en ŉ motoris op die R24 in Edenvale sien afspeel het, versoek om na vore te kom. Maroela Media het vroeër berig Diederick Stopforth en sy vriendin is gisteroggend deur die beampte afgetrek. Stopforth beweer die beampte het aggressief teenoor hom en sy vriendin opgetree en onregmatiglik sy bestuurslisensie afgeneem. Stopforth het ook ŉ video op sosiale media gedeel waarin daar gehoor kan word hoe hy die beampte vir sy naam en rang vra, voordat die beampte skynbaar die selfoon uit Stopforth se hand klap. Hy beweer die beampte het ook sy vriendin se selfoon uit haar hand gegryp en dit stukkend gegooi. Haar vingers is in die proses gesny. Volgens Stopforth het hy hulp van die SAPD op 10111 ontbied, waarna die EMPD-beampte en sy kollegas glo in hul voertuie geklim en weggery het. Hy het daarna ŉ saak van diefstal, aanranding en opsetlike saakbeskadiging by die polisie aanhangig gemaak. Lt.kol. Wilfred Kgasago, woordvoerder van die EMPD, het gesê die metropolisie sien die voorval in ŉ baie ernstige lig. “Die klaer het ŉ klag by die Edenvale-polisiestasie aanhangig gemaak en met die EMPD se Integriteit- en Standaarde-eenheid vergader. Die EMPD het onmiddellik met die ondersoek begin,” het hy gesê. “Ons doen ŉ beroep op enigiemand wat ons met die ondersoek kan bystaan om na vore te kom. Die uitkoms van die ondersoek sal bepaal watter stappe gedoen sal word.” Stopforth het vroeër aan Maroela Media gesê sedert hy die video op sosiale media gedeel het, het ŉ paar mense gesê hulle ken die beampte in die video en het al voorheen ŉ onderonsie met hom gehad. Kgasago het gesê indien ŉ lid van die publiek in ŉ soortgelyke situasie beland, kan hulle die voorval direk by hom by 083 652 9914 of [email protected] aanmeld.